**Makkosmária vasútállomás terve**

A projektfeladat kiírásban egy állomás megtervezése volt a feladat, ami a Gyermekvasút vonalának meghosszabbításán vagy mellékágán szerepel. Projektfeladatomban Makkosmária vasútállomás megtervezését választottam. Makkosmária állomás a Gyermekvasút vonalának egy mellékágára épülne, mely Virágvölgy és Csillebérc állomások között ágazna ki, és Makkosmária állomásig tartana.

Makkosmária kedvelt kirándulóhely, a XII. kerület és Budakeszi határán helyezkedik el. A Makkosi út végén található a Makkosi-rét, ami utasforgalmi szempontból kiemelt fontosságú:

* több, Normafát érintő turistaútvonal kereszteződésében helyezkedik el,
* a Makkosi úton sétálva könnyen elérhető a 22-es buszcsalád,
* a makkosmáriai Angyalok Királynéja kegytemplom mellett helyezkedik el egy kiemelt szakrális hely, ami a Mária-út egyik állomása
* önálló célpont, pihenőparkként, kirándulóhelyként használják az idelátogatók.

Az állomás fő paraméterei:

Az állomás két, 90 méter hosszú vágánnyal, az I. vágány folytatásában egy 15 méter hosszú csonkavágánnyal, 8 jelzővel, 2 váltóval, valamint egy Dominó 67-es (tolatóvágányutas) biztosítóberendezéssel rendelkezne. A tolatóvágányutas berendezésre a sok tolatási mozgás (körüljárás) miatt lenne szükség.

A peronok kialakítása szélsőperonos lenne, azaz a Virágvölgy felől érkező vonatról az I. vágányra való érkezéskor bal oldalon, a II. vágányra való érkezéskor jobb oldalon lehetne leszállni. A két vágány között két helyen, a 2-es (Budakeszi felőli) váltó mögött (a csonkavágányt keresztezve), illetve az 1-es váltó előtt (a peronoknál), szintbeli átjárókon lehetne átmenni.

Az I. vágány mellett lévő, téglából épült, hőszigetelt állomásépületben lenne (sorrendben, Virágvölgy felőli érkezés esetén) a mellékhelyiség, majd a biztosítóberendezést is tartalmazó forgalmi iroda. Ezután az állomásfőnöki iroda, és az abban kialakított pénztárhelyiségen át a váróterem következne. A váróteremben lennének padok, illetve egy bankautomata. Víz, gáz, és villany Budakesziről lenne bekötve az állomásra. A II. vágány mellett parkoló és kerékpártároló lenne. Célszerű egy vízcsap kialakítása az I. vágány alatt, a gőzvontatású nosztalgiavonat vízvételi lehetősége miatt.

A Makkosi-réten lévő állomáson a vágányok száma könnyen bővíthető lenne, így utasforgalmi szempontból igény szerint átalakítható.

Makkosmária síkságon való elhelyezkedése miatt ez az elképzelés talán a legjobban megvalósítható.

Simkó Bálint, VIII. csoport

Budapest, 2019. 05. 22.